

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ И ЗАШТИТЕ ЖИВОТНЕ СРЕДИНЕ**

**УПРАВА ЗА АГРАРНА ПЛАЋАЊА**

 На основу члана 8. став 2. тачка 2) Закона о пољопривреди и руралном развоју („Службени гласник РС, број 41/2009, 10/2013 – др. закон и 101/2016) и члана 9. Правилника о подстицајима програмима за диверсификацију дохотка и унапређење квалитета живота у руралним подручјима кроз подршку младим пољопривредницима („Службени гласник РС“, број 29/17 и 33/17), расписује

**К О Н К У Р С**

**ЗА ПОДНОШЕЊЕ ПРИЈАВА ЗА ОСТВАРИВАЊЕ ПОДСТИЦАЈА ЗА ПОДРШКУ ПРОГРАМИМА КОЈИ СЕ ОДНОСЕ НА ДИВЕРСИФИКАЦИЈУ ДОХОТКА И УНАПРЕЂЕЊЕ КВАЛИТЕТА ЖИВОТА У РУРАЛНИМ ПОДРУЧЈИМА КРОЗ ПОДРШКУ МЛАДИМ ПОЉОПРИВРЕДНИЦИМА У 2017. ГОДИНИ**

**I. УВОДНЕ ОДРЕДБЕ**

**Предмет Конкурса**

**Члан 1.**

 У складу са чланом 9. Правилника о подстицајима програмима за диверсификацију дохотка и унапређење квалитета живота у руралним подручјима кроз подршку младим пољопривредницима („Службени гласник РС“, број 29/17 и 33/17), у даљем тескту: Правилник, Министарство пољопривреде и заштите животне средине - Управа за аграрна плаћања (у даљем тексту: Управа), расписује конкурс за подношење пријава за остваривање подстицаја за подршку програмима који се односе на диверсификацију дохотка и унапређење квалитета живота у руралним подручјима кроз подршку младим пољопривредницима у 2017 години (у даљем тексту: Конкурс).

 Конкурс садржи образац пријаве на конкурс, услове за остваривање права на подстицаје, документацију, елементе рангирања, начин утврђивања ранг листе, рок за подношење пријаве на конкурс, као и другу документацију и остале информације.

**Дефиниције**

**Члан 2.**

 Поједини изрази употребљени у овом Конкурсу имају следећа значења:

 1) *добављач* је правно лице, предузетник односно пољопривредник који има својство трговца у складу са законом који уређује трговину и који подносиоцу захтева издаје предрачун, односно понуду за набавку предмета инвестиције;

 2) *повезана лица* јесу носилац и чланови породичног пољопривредног газдинства, супружници, ванбрачни партнери, крвни сродници у правој линији, крвни сродници у побочној линији закључно са трећим степеном сродства, сродници по тазбини до другог степена сродства, усвојилац и усвојеник, лица између којих је извршен пренос управљачких права и лица која су повезана у смислу закона којим се уређује порез на добит правних лица;

 3) *пореске обавезе* јесу обавезе по основу пореских давања односно јавних прихода, осим доприноса по основу обавезног социјалног осигурања;

 4) *предрачун* јесте профактура, предуговор, понуда или друга врста предрачуна која садржи: назив и седиште добављача; датум издавања предрачуна; назив произвођача, годину производње и тип, односно модел машина и опреме; име, презиме, пребивалиште и број пољопривредног газдинства пољопривредника власника квалитетног приплодног грла односно селекционисане пчелиње матице и старост животиња; укупну вредност предмета инвестиције; износ пореза на додату вредност; начин и рок испоруке као и друге податке који се односе на набавку предмета инвестиције;

 5) *реализација инвестиције* јесте извршење свих радњи везаних за набавку предмета инвестиције, осим прибављања предрачуна, и то: закључење купопродајног уговора, промет робе, издавање докумената који прате робу, преузимање робе, исплата цене у потпуности, као и стављање инвестиције у функцију у складу са наменом;

 6) *члан уже породице* јесте брачни друг, дете рођено у браку и ван брака, усвојено дете и пасторак.

 7) *машине* јесу машине и механизација са карданским вратилом, односно другом припадајућом опремом неопходном за њихову редовну употребу у примарној пољопривредној производњи.

**II. ВРСТЕ ПОДСТИЦАЈА**

**Врсте програма и подстицаја**

**Члан 3.**

 Подстицаји обухватају подршку програмима за диверсификацију дохотка и унапређење квалитета живота у руралним подручјима кроз подршку младим пољопривредницима, и то:

 1) програму за подршку инвестицијама за развој и унапређење примарне биљне производње и припреме пољопривредних производа за тржиште на пољопривредним газдинствима младих пољопривредника;

 2) програму за подршку инвестицијама за развој и унапређење примарне сточарске производње на пољопривредним газдинствима младих пољопривредника;

 3) програму за подршку инвестицијама за развој и унапређење прераде млека на пољопривредним газдинствима младих пољопривредника;

 4) програму за подршку инвестицијама за развој и унапређење прераде поврћа и воћа на пољопривредним газдинствима младих пољопривредника.

 Подстицаји, у зависности од програма из става 1. овог члана, су:

 1) подстицаји програму за подршку инвестицијама за развој и унапређење примарне биљне производње и припреме пољопривредних производа за тржиште на пољопривредним газдинствима младих пољопривредника (у даљем тексту: подстицаји за инвестиције у примарну биљну производњу);

 2) подстицаји програму за подршку инвестицијама за развој и унапређење примарне сточарске производње на пољопривредним газдинствима младих пољопривредника (у даљем тексту: подстицаји за инвестиције у примарну сточарску производњу);

 3) подстицаји програму за подршку инвестицијама за развој и унапређење прераде млека на пољопривредним газдинствима младих пољопривредника (у даљем тексту: подстицаји за инвестиције у прераду млека);

 4) подстицаји програму за подршку инвестицијама за развој и унапређење прераде поврћа и воћа на пољопривредним газдинствима младих пољопривредника (у даљем тексту: подстицаји за инвестиције у прераду поврћа и воћа).

**Подстицаји за инвестиције у примарну биљну производњу**

**Члан 4.**

 Подстицаји за инвестиције у примарну биљну производњу обухватају:

 1) набавку нове механизације и опреме за наводњавање;

 2) набавку нове механизације и опреме за заштиту од болести, штеточина, корова, града, ниских и високих температура;

 3)набавку нових машина и опреме за обраду земљишта, сетву, садњу, прихрањивање/ђубрење, резидбу, бербу/жетву и транспорт;

 4) набавку нових пластеника и опреме за производњу у заштићеном простору;

 5) набавку нове опреме и машина за припрему производа за тржиште.

**Подстицаји за инвестиције у примарну сточарску производњу**

**Члан 5.**

 Подстицаји за инвестиције у примарну сточарску производњу обухватају:

 1) набавку нове опреме и механизације за побољшање организације и ефикасности сточарске производње и припрему, дистрибуцију и складиштење концентроване и кабасте сточне хране;

 2) набавку нове опреме и механизације за манипулацију, сепарацију и дистрибуцију чврстог и течног стајњака;

 3) набавку нове опреме којом се штити добробит животиња;

 4) набавку квалитетних приплодних грла;

 5) набавку нове опреме за рибњаке;

 6) набавку нове опреме за пчеларство;

 7) набавку нове опреме за производњу конзумних јаја.

**Подстицаји за инвестиције у прераду млека**

**Члан 6.**

 Подстицаји за инвестиције у прераду млека обухватају:

 1) набавку нових специјалних возила за транспорт сировог млека са одговарајућом опремом (мерни уређаји и уређаји за узорковање);

 2) набавку нове опреме за узорковање, пријем, прераду, пуњење и паковање млека и производа од млека;

 3) набавку нове опреме за чишћење, прање и дезинфекцију (стерилизацију) објеката, опреме, алата, уређаја и машина, укључујући и опрему за гардеробе и санитарне просторије;

 4) набавку нове лабораторијске опреме (без стакленог прибора) за интерну употребу, као део прерађивачког погона;

 5) набавку нове опреме за дезинфекцију радника.

**Подстицаји за инвестиције у прераду воћа и поврћа**

**Члан 7.**

 Подстицаји за инвестиције у прераду воћа и поврћа обухватају:

 1) набавку нове опреме и уређаја за сушење воћа и поврћа, као и њихових производа;

 2) набавку нове опреме и уређаја за замрзавање воћа и поврћа, као и њихових производа;

 3) набавку нове опреме и уређаја за бланширање, пастеризацију и стерилизацију производа;

 4) набавку нове опреме за чишћење, прање и дезинфекцију (стерилизацију) објеката, опреме, алата, уређаја и машина, укључујући и опрему за гардеробе и санитарне просторије;

 5) набавку нове опреме за пријем, прераду, пуњење и паковање воћа и поврћа, као и њихових производа;

 6) набавку нове опреме за дезинфекцију радника;

 7) набавку нове лабораторијске опреме (без стакленог прибора) за интерну употребу, као део прерађивачког погона.

**Прихватљиве инвестиције**

**Члан 8.**

 Инвестиције за које се одобравају подстицаји из чл. 4.-7. овог Конкурса дате су Прилогу 1 - *Подстицаји за инвестиције у оквиру програма који се односе на диверсификацију дохотка и унапређење квалитета живота у руралним подручјима кроз подршку младим пољопривредницима*, који је одштампан уз овај Конкурс и чини његов саставни део (у даљем тексту: Прилог 1).

**Неприхватљиви трошкови**

**Члан 9.**

 Подстицајима се не надокнађују:

 1) порези, укључујући и порез на додату вредност;

 2) царинске, увозне и остале административне таксе, као и накнаде за потребне сагласности од државних институција и јавних предузећа;

 3) трошкови банкарске провизије, трошкови јемства и слично;

 4) трошкови превоза, монтаже и други оперативни трошкови;

 5) куповина половне опреме, механизације и материјала;

 6) допринос у натури (сопствени рад и материјал подносиоца пријаве);

 7) набавка предметне инвестиције путем лизинга, цесије, компензације, асигнације или на други начин који представља облик гашења обавезе путем пребијања дугова.

**III. УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ**

**Лица која остварују право на подстицаје**

**Члан 10.**

 Право на подстицаје за инвестиције у примарну биљну производњу и право на подстицаје за инвестиције у примарну сточарску производњу остварује физичко лице - носилац комерцијалног породичног пољопривредног газдинства, ако:

 1) је уписано у Регистар пољопривредних газдинстава и налази се у активном статусу у овом регистру;

 2) на дан подношења пријаве на конкурс има навршених 18 година живота, а највише 40 година живота.

 Право на подстицаје за инвестиције у прераду млека и право на подстицаје у прераду поврћа и воћа остварује предузетник под условом да:

 1) је уписан у Регистар пољопривредних газдинстава и налази се у активном статусу у овом регистру;

 2) је уписан у Регистар привредних субјеката и налази се у активном статусу у овом регистру;

 3) у Агенцији за привредне регистре:

 (1) није регистровано да му је изречена правоснажна судска или управна мера забране обављања делатности;

 (2) није регистровано да је осуђиван због привредног преступа;

 (3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом.

 4) на дан подношења пријаве на Конкурс има навршених 18 година живота, а највише 40 година живота.

**Општи услови за остваривање права на подстицаје**

**Члан 11.**

 Лице из члана 10. овог Конкурса остварује право на подстицаје ако:

 1) нема нереализованих инвестиција за које су му одобрена подстицајна средства на основу закона којим се уређују подстицаји у пољопривреди и руралном развоју;

 2) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита;

 3) за инвестицију, за коју подноси пријаву на конкурс, не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

 4) је измирило доспеле пореске обавезе;

 5) није започело реализацију инвестиције која је предмет пријаве у складу са Правилником и Конкурсом;

 6) добављач и подносилац пријаве не представљају повезана лица;

 7) по месту на Ранг листи постоје расположива средства за остваривање права на подстицаје у оквиру укупних средстава опредељених овим Конкурсом.

**Посебни услови за подстицаје за инвестиције у прераду млека, поврћа и воћа**

**Члан 12.**

 Предузетник из члана 10. став 2. овог Конкурса који испуњава опште услове из члана 11. овог Конкурса, остварује право на подстицаје за инвестиције у прераду млека и право на подстицаје за инвестиције у прераду поврћа и воћа ако се инвестиција за коју подноси пријаву реализује у објекту у својини подносиоца захтева или у објекту који подносилац захтева користи на основу права закупа односно уступања на коришћење без накнаде у периоду од најмање пет година почев од календарске године за коју се подноси пријава за коришћење подстицаја.

 Предузетник из члана 10. став 2. овог Конкурса који испуњава опште услове из члана 11. овог Конкурса, остварује право на подстицаје за инвестиције у прераду млека ако има решење о испуњености ветеринарско-санитарних услова, односно општих и посебних услова хигијене хране.

 Предузетник из члана 10. став 2. овог Конкурса који испуњава опште услове из члана 11. овог Конкурса, остварује право на подстицаје за инвестиције за прераду поврћа и воћа ако је уписан у Централни регистар објеката у складу са прописима којима се уређује безбедност хране.

**IV. НАЧИН ОСТВАРИВАЊА ПРАВА НА ПОДСТИЦАЈЕ**

**Пријава на Конкурс**

**Члан 13.**

 Поступак за остваривање права на подстицаје покреће се подношењем пријаве на конкурс на Обрасцу - *Пријава за остваривање подстицаја за подршку програмима који се односе на диверсификацију дохотка и унапређење квалитета живота у руралним подручјима кроз подршку младим пољопривредницима*, који је одштампан уз Правилник и Конкурс и чини њихов саставни део (у даљем тексту: пријава на конкурс).

 Подносилац пријаве на конкурс може поднети само једну пријаву за коришћење подстицаја у календарској години.

 Пријава на конкурс може обухватити један или више подстицаја односно једну или више инвестиција датих у Прилогу 1 Правилника и Конкурса.

 Читко попуњен и потписан односно оверен образац пријаве на Конкурс са прописаном документацијом доставља се у затвореној коверти, са назнаком: „*Пријава на Конкурс за остваривање подстицаја за подршку програмима који се односе на диверсификацију дохотка и унапређење квалитета живота у руралним подручјима кроз подршку младим пољопривредницима у 2017. години*”, преко Писарнице републичких органа управе у Београду, улица Немањина број 22-26, 11000 Београд или поштом на адресу: Министарство пољопривреде и заштите животне средине - Управа за аграрна плаћања, 11050 Београд, Булевар краља Александра бр. 84.

**Рок за подношење пријаве на Конкурс**

**Члан 14.**

 Пријава на Конкурс подноси се у року од 8. маја до 8. јуна 2017. године.

**Форма документације уз пријаву на Конкурс**

**Члан 15.**

 Уверења и потврде које се достављају уз пријаву на конкурс не могу бити старија од 30 дана од дана подношења.

 Сва документа која се достављају уз пријаву на конкурс треба да гласе на подносиоца пријаве и прилажу се у оригиналу или овереној копији, ако Правилником није прописано другачије.

 Документа на страном језику треба да буду преведена на српски језик од стране овлашћеног судског преводиоца.

**Општа документација уз пријаву на Конкурс**

**Члан 16.**

 Уз пријаву на Конкурс подносилац доставља:

 1) предрачун за набавку инвестиције из Прилога 1, не старији од 30 дана од дана подношења пријаве;

 2) изјаву добављача да може извршити испоруку предмета инвестиције из предрачуна у року од 150 дана од дана издавања предрачуна, као и да нема својство повезаног лица са подносиоцем пријаве на конкурс, дату у Прилогу 2 - *Изјава добављача*, који је одштампан уз Правилник и Конкурс и чини њихов саставни део;

 3) уверење о измиреним доспелим пореским обавезама издато од стране надлежне пореске управе;

 4) уверење о измиреним доспелим пореским обавезама издато од стране надлежног органа јединице локалне самоуправе;

 5) извод из матичне књиге рођених за подносиоца пријаве на Конкурс;

 6) потврду надлежног органа јединице локалне самоуправе према месту пребивалишта, односно седишта подносиоца пријаве на конкурс да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

 7) потврду надлежног покрајинског органа да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја - ако подносилац пријаве има пребивалиште, односно седиште на територији аутономне покрајине.

 Ако је подносилац пријаве на Конкурс предузетник, поред документације из става 1. овог члана доставља и:

 1) извод из Регистра привредних субјеката;

 2) потврде Агенције за привредне регистре да:

 (1) није регистровано да му је изречена правоснажна судска или управна мера забране обављања делатности,

 (2) није регистровано да је осуђивано због привредног преступа,

 (3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом.

**Посебна документација за подстицаје за инвестиције у прераду млека, поврћа и воћа**

**Члан 17.**

 Поред опште документације из члана 16. овог Конкурса, за подстицаје за инвестиције у прераду млека и подстицаје за инвестиције у прераду поврћа и воћа, предузетник из члана 10. став 2. овог Конкурса доставља и:

 1) извод из катастра непокретности (препис листа непокретности односно препис поседовног листа ако није успостављен нови операт), односно извод из земљишних књига ако није успостављен катастар непокретности за објекат у којем се реализује инвестиција (у даљем тексту: извод из катастра непокретности), а који се налази у својини подносиоца пријаве; или

 2) уговор о закупу односно уступању на коришћење без накнаде објекта у којем се реализује инвестиција, оверен од стране надлежног органа, као и извод из катастра непокретности за закуподавца односно даваоца на коришћење - ако подносилац пријаве користи објекат у којем се реализује инвестиција на основу права закупа односно коришћења без накнаде.

 Поред документације из става 1. овог члана, предузетник из члана 10. став 2. овог Конкурса доставља и:

 1) копију решења о испуњености ветеринарско-санитарних услова, односно општих и посебних услова хигијене хране – за подстицаје за инвестиције у прераду млека;

 2) копију решења о упису у Централни регистар објеката у складу са прописима којима се уређује безбедност хране – за подстицаје за инвестиције за прераду поврћа и воћа.

**Прибављање података по службеној дужности**

**Члан 18.**

 Ако подносилац пријаве на Конкурс не достави потребну документацију из члана 16. став 1. тач. 3)-7), члана 16. став 2, члана 17. став 1. тачка 1) и члана 17. став 2. овог Конкурса, Управа по службеној дужности прибавља од надлежних органа податке о чињеницама о којима се води службена евиденција у складу са законом којим се уређује општи управни поступак.

**Административна обрада пријава**

**Члан 19.**

 Управа врши административну обраду пријава на Конкурс, провером података из пријаве, документације приложене уз пријаву као и службених евиденција.

 Пријаву на конкурс поднету од стране лица које не испуњава услове из члана 10. овог Конкурса, пријаву послату факсом или електронском поштом, пријаву са документацијом која не гласи на подносиоца, као и сваку наредну пријаву истог подносиоца поднету у периоду трајања Конкурса, Управа одбацује без разматрања.

**Бодовање и рангирање пријава**

**Члан 20.**

 Ако након административне обраде пријава на Конкурс укупни захтевани износ подстицаја по свим пријавама које испуњавају услове за остваривање права на подстицаје прелази укупна расположива средства опредељена Конкурсом, Управа спроводи поступак бодовања и рангирања уредних пријава.

 Критеруми рангирања пријава на Конкурс дати су у Табели - *Елементи за бодовање подносилаца пријава на конкурс у сврху рангирања*, која је одштампана уз овај Конкурс и чини његов саставни део (у даљем тексту: Табела).

 Управа утврђује постојање елемената за бодовање односно испуњеност критеријума рангирања пријава из става 2. овог члана провером података из пријаве, документације приложене уз пријаву као и службених евиденција.

**Документација за рангирање**

**Члан 21.**

 Уз пријаву на конкурс подносилац пријаве, доставља доказ о испуњености одређеног елемента рангирања, и то:

 1) оверену копију дипломе или уверење о стеченом високом образовању из стручне области биотехничке науке на студијама првог и другог степена (инжењер пољопривреде, струковни инжењер пољопривреде, дипл. инжењер пољопривреде, мастер инжењер пољопривреде, специјалиста инжењер пољопривреде, специјалиста струк. инжењер пољопривреде) или стручне области технолошко инжењерство - одсек за прехрамбену технологију на студијама првог и другог степена (инжењер технологије, струковни инжењер технологије, дипл. инжењер технологије, мастер инжењер технологије, специјалиста инжењер технологије, специјалиста струк. инжењер технологије) или научне области ветеринарске науке на студијама првог и другог степена, односно на основним студијама у трајању од најмање четири године или специјалистичким студијама на факултету

 2) доказ о завршеној средњој стручној школи у четворогодишњем трајању, пољопривредног, прехрамбеног или ветеринарског смера;

 3) потврду Националне службе за запошљавање о трајању периода незапослености;

 4) потврду надлежног органа да подносилац пријаве има својство осигураника фонда за ПИО пољопривредника;

 5) биланс успеха за претходну пословну годину односно билансе успеха за најмање две претходне пословне године у односу на годину у којој се подноси пријава на конкурс;

 6) изјаву о броју чланова уже породице који живе у истом домаћинству са подносиоцем пријеве, дату у Прилогу 3 - *Изјава подносиоца пријаве на конкурс о броју чланова уже породице*, који је одштампан уз овај правилник и чини његов саставни део.

 Ако подносилац не достави уредну документацију из става 1. овог члана, сматра се да пријава не испуњава одређени елеменат рангирања који се доказује овом документацијом.

**Ранг листа**

**Члан 22.**

 На основу извршеног бодовања у складу са Правилником и Конкурсом, Управа израђује ранг листу уредних пријава на конкурс (у даљем тексту: Ранг листа).

 Ако више пријава има исти број бодова према елементима за рангирање, предност на Ранг листи има пријава која је раније поднета, а ако су пријаве поднете истог дана и у исто време предност има пријава која је раније примљена у Управи.

 Ранг листа се објављује на огласној табли Управе, као и на званичним интернет страницама Министарства пољопривреде и заштите животне средине и Управе.

**Решење о одобравању права на подстицаје**

**Члан 23.**

 Директор Управе решењем одобрава право на подстицаје на основу Ранг листе а до утрошка расположивих средстава опредељених Конурсом и утврђених у складу са посебним прописом којим се уређује расподела подстицаја у пољопривреди и руралном развоју.

 Решењем из става 1. овог члана одобрава се подносиоцу пријаве да у року који не може бити дужи од 90 дана од пријема решења у потпуности реализује прихватљиву инвестицију из предрачуна и поднесе Управи прописану документацију којом се доказује реализација инвестиције.

 Решењем из става 1. овог члана се утврђује и износ подстицаја на име реализације инвестиције из става 2. овог члана и налаже исплата подстицаја на наменски рачун корисника уписан у Регистар пољопривредних газдинстава.

 Решење из става 1. овог члана садржи и податке о обавезама корисника подстицаја у складу са законом који уређује подстицаје у пољопривреди и руралном развоју, Правилником и Конкурсом.

**Износ подстицаја**

**Члан 24.**

 Подстицаји се утврђују у износу од 75% од вредности прихватљиве инвестиције умањене за износ средстава на име пореза на додату вредност, у складу са законом којим се уређују подстицаји у пољопривреди и руралном развоју, односно пoсeбним прописом којим се уређује расподела подстицаја у пољопривреди и руралном развоју.

 Ако је корисник подстицаја сам извршио увоз предмета инвестиције, вредност прихватљиве инвестиције из става 1. овог члана представља статистичка вредност робе у динарима утврђена у јединственој царинској исправи.

 Највиши укупни износ подстицаја који корисник подстицаја може да оствари у једној календарској години је 1.200.000 динара.

**Реализација инвестиције**

**Члан 25.**

 Корисник подстицаја је дужан да инвестицију у потпуности реализује под условима, на начин и у року одређеним решењем којим је одобрено коришћење подстицаја, као и да у том року Управи достави:

 1) рачун о реализованој инвестицији;

 2) отпремницу за набавку предметне инвестиције, односно међународни товарни лист ако је корисник подстицаја директно извршио увоз предмета инвестиције;

 3) доказ о извршеном плаћању реализоване инвестиције и то: потврду о извршеном преносу средстава или извод, оверене од стране банке, а у случају када је физичко лице извршило готовинско плаћање или плаћање картицом може доставити само фискални исечак;

 4) гарантни лист, односно изјаву о саобразности за извршену набавку предметне инвестиције, односно изјаву добављача да за предметну инвестицију не постоји обавеза издавања гарантног листа нити изјаве о саобразности;

 5) јединствену царинску исправу – само ако је подносилац захтева директно извршио увоз предмета инвестиције.

 За подстицаје за инвестиције у примарну сточарску производњу за набавку квалитетних приплодних грла и селекционисаних пчелињих матица, поред документације из става 1. овог члана, корисник подстицаја је дужан да Управи достави и:

 1) уверење о здравственом стању животиња, оверено од стране надлежног ветеринарског инспектора.

 2) уверење о пореклу и производним особинама квалитетног приплодног грла које је предмет подстицаја (педигре) – за подстицаје који се односе на набавку квалитетних приплодних - јуница, бикова товних раса, шиљежица и шиљежана, двиски и двисака, назимица и нерастова,

 3) уверење о пореклу матице издато од стране главне одгајивачке организације - за подстицаје који се односе на набавку селекционисаних пчелињих матица.

**Обавезе корисника подстицаја**

**Члан 26.**

 Корисник подстицаја дужан је да чува документацију која се односи на остваривање права на подстицаје у року од пет година од дана исплате подстицаја.

 Корисник подстицаја је дужан да наменски користи, не отуђује и не омогућава другом лицу коришћење предмета подстицаја у року од три године од дана исплате подстицаја за набавку опреме за примарну биљну и сточарску производњу, односно у року пет година од дана исплате подстицаја за набавку машина и механизације за примарну биљну и сточарску производњу, односно опреме за прераду млека, поврћа и воћа.

 Корисник подстицаја за набавку квалитетних приплодних грла дужан је да животињу која је предмет подстицаја обележи и региструје у складу са законом којим се уређује ветеринарство, као и да:

 1) квалитетну приплодну јуницу, односно квалитетног приплодног бика товне расе који су предмет подстицаја користи за даљу репродукцију на свом пољопривредном газдинству најмање три године од дана набавке;

 2) квалитетно приплодно грло: шиљежице, шиљежана, двиске, двиска, назимице и нераста, које је предмет подстицаја, користи за даљу репродукцију на свом пољопривредном газдинству најмање две године од дана набавке.

 Отуђењем предмета подстицаја из става 2. овог члана не сматра се губитак својства предузетника и наставак обављања делатности у форми привредног друштва, у складу са законом који уређује привредна друштва.

 У случају угинућа или принудног клања квалитетног приплодног грла у периоду из става 3. овог члана, корисник подстицаја није дужан да врати подстицајна средства ако у року од 30 дана од дана угинућа или принудног клања, Управи исто пријави и достави доказ издат од стране надлежне ветеринарске службе.

**Информације**

**Члан 27.**

 Конкурс за подношење пријава за остваривање подстицаја за подршку програмима који се односе на диверсификацију дохотка и унапређење квалитета живота у руралним подручјима кроз подршку младим пољопривредницима у 2017 години објављује се на огласној табли Управе за арарна плаћања, 11050 Београд, Булевар краља Александра бр. 84, као и на званичној интернет страници Министарства пољопривреде и заштите животне средине <http://www.mpzzs.gov.rs> и званичној интернет страници Управе за аграрна плаћања http://www.uap.gov.rs.

 Информације у вези расписаног Јавног позива доступне су на телефон Инфо-центра Министарства пољопривреде и заштите животне средине: 011/260-79-60 или 011/260-79-61, као и контакт центра Управе за аграрна плаћања 011/30-20-100 или 011/30-20-101, сваког радног дана од 7:30 до 15:30 часова.

У Београду, 5. маја 2017. године,

|  |  |
| --- | --- |
| **Број: 320-11-25142/2017-01****Дана: 05.05.2017. године** | **В.Д. Директора****Жарко Радат** |

**Табела - Елементи за бодовање подносилаца пријава на конкурс у сврху рангирања**

|  |  |  |  |  |
| --- | --- | --- | --- | --- |
| Редни број  | ЕЛЕМЕНТ - ОПШТИ НАЗИВ  | ОСТВАРИВАЊЕ ЕЛЕМЕНАТА  | БРОЈ БОДОВА  | МАКСИМАЛНИ БРОЈ БОДОВА ПО ЕЛЕМЕНТУ  |
| 1.  | Инвестиције се односе на припрему за продају или прераду примарних пољопривредних производа у сврху остваривања додатне вредности пољопривредних производа  | Да  | 5  | 5  |
| Не  | 0  |
| 2.  | Подносилац пријаве на конкурс је особа женског пола  | Да  | 5  | 5  |
| Не  | 0  |
| 3.  | Подносилац пријаве на конкурс има одговарајуће образовање из области пољопривреде /ветерине /прехрамбене технологије или искуство у пољопривредној производњи  | Стечено високо образовање из стручне области биотехничке науке на студијама првог и другог степена (инжењер пољопривреде, струковни инжењер пољопривреде, дипл. инжењер пољопривреде, мастер инжењер пољопривреде, специјалиста инжењер пољопривреде, специјалиста струковни инжењер пољопривреде) или из стручне области технолошко инжењерство - одсек за прехрамбену технологију на студијама првог и другог степена (инжењер технологије, струковни инжењер технологије, дипл. инжењер технологије, мастер инжењер технологије, специјалиста инжењер технологије, специјалиста струк. инжењер технологије) или из научне области ветеринарске науке на студијама првог и другог степена, односно на основним студијама у трајању од најмање четири године или специјалистичким студијама на факултету  | 20  | 20  |
| Завршена средња стручна школа у четворогодишњем трајању пољопривредног, прехрамбеног или ветеринарског смера  | 10  |
| Искуство у пољопривредној производњи као носилац или члан регистрованог пољопривредног газдинства од најмање три године  | 5  |
| 4.  | Степен развијености општине где се налази пребивалиште/седиште подносиоца пријаве на конкурс, у складу са прописима којима се уређује регионални развој  | Група 1  | 0  | 20  |
| Група 2  | 10  |
| Група 3  | 15  |
| Група 4  | 20  |
| 5.  | Статус подносиоца пријаве на конкурс у односу на запослење - ЗА ФИЗИЧКО ЛИЦЕ /пословање са позитивним билансом успеха - ЗА ПРЕДУЗЕТНИКА  | На дан подношења пријаве на конкурс, незапослено дуже од две године непрекидно /пословање са позитивним билансом успеха у најмање две претходне пословне године  | 15  | 15  |
| На дан подношења пријаве на конкурс, незапослено краће од две године непрекидно /пословање са позитивним билансом успеха у претходној пословној години  | 10  |
| На дан подношења пријаве на конкурс, подносилац пријаве је пријављен на основу ПИО за пољопривреднике - запослен искључиво у пољопривреди / предузетник отпочео са радом у години подношења пријаве на конкурс  | 5  |
| 6.  | Подносилац пријаве на конкурс има пребивалиште /седиште у подручју са отежаним условима рада у пољопривреди у складу са прописом којим се одређују подручја са отежаним условима рада у пољопривреди  | Да  | 20  | 20  |
| Не  | 0  |
| 7.  | Број чланова уже породице подносиоца пријаве на конкурс  | 1  | 0  | 15  |
| 2  | 3  |
| 3  | 6  |
| 4  | 9  |
| 5-6  | 12  |
| >6  | 15  |
| Укупно, максималан број бодова на конкурсу  | 100  |